Emy Dust

Zűrös Valentin

Poppy III.

Emy Dust – Zűrös Valentin – Poppy III.

© Emy Dust 2023 © Book Dreams Kiadó 2023

Minden jog fenntartva!

Borító: Fazakas Emese

Szerkesztő:

Képek forrása: Shutterstock

Book Dreams Kiadó

info@bookdreamskiado.hu • www.bookdreams.hu

facebook.com/bookdreamskiado

instagram.com/bookdreamskiado

ISBN: 978-9635860630

Minden jog fenntartva, beleértve a sokszorosítás, a mű bővített, illetve rövidített kiadásának jogát is. A kiadó írásbeli engedélye nélkül sem a teljes mű, sem annak része semmilyen formában – akár elektronikusan vagy mechanikusan, beleértve a fénymásolást és bármilyen adattárolást – nem sokszorosítható

Hogy mi jut eszembe a Valentin napról? Semmi. Idegesít és felesleges hercehurcának tartom. Szívecskék, szerelem, csipogó hangok. Mennyire szánalmas, ha Valentin napon kérik meg valakinek a kezét? Olyan egyértelmű elvárás a nők részéről. Vagy tévedek?

Na jó, ez csak a begyakorolt beszédem, ha esetleg valaki megpróbál hatni rám, hogy a Valentin nap mennyire tökéletes, hogy rám találjon a szerelem. Végül is, sokaknak ad bátorságot, hogy felfedjék magukat és a szerelmük elé álljanak. Vagy éppen közelebb hoz mindenkit. Olyan, mint a karácsony, csak nem havazás, fahéj és forraltbor illat van, hanem rózsaszín ködfelhő, amit ellep a szerelemre éhezett vágy. Mindig is nyitott kérdés marad, hogy miért csak ezen a napon? A szerelemnek ott kell lennie minden nap. Legyen az szürke, komor felhőkkel borított, vagy éppen fájdalmas és szomorú. Ott kell lennie! Vagy csak én gondolom így? Egy kapcsolatban, ahol tombol, lángol, szinte feléget a szerelem, ott van az év többi napján is. Lehet csak egy szingli álomkép? Hiszek benne, ha valakire rátalál a mindent elsöprő szerelem, az nem fakul ki hetek, hónapok, de még sok év után sem. Ha nincsenek minden nap perzselő lángok, akkor ott vannak a közös emlékek, kapaszkodhatunk bele, hogy soha ne halványuljon el.

Poppy Brownnak ilyen pasi kell.

És Poppy Brown nem adja fel.

Csak egy kicsit, de soha nem Valentin-napon.

Már szinte hagyomány nálam, hogy Valentin napon jelentkezem egy rapid randira. Persze csak addig, amíg szingli vagyok. Ez idén sem marad el. Megadom az esélyt, hogy eltaláljon Cupido a kis nyíllal. A gond az, hogy nem nagyon tud célozni. Legalábbis eddig nagyon mellé lőtt. De volt egy éve, hogy gyakoroljon. Vajon idén sikerül?

Bizakodva lépek be a Frog bárba. Már a neve is azt sugallja, hogy itt lesz az én hercegem. Minden herceg korábban egy béka volt. Na jó, nem mindegyik. De kölyökként a fiúk olyan kiállhatatlan békák tudnak lenni. Állj le Pop! Koncentrálj! Fej felemel, egyenes hát, lapos has és kecses járás. Persze továbbra is a plusz tíz kiló felesleggel. Arányos felesleggel.

Gyakran járunk ide Tuannal és Ingriddel munka után. Jólesik lazítani. Az volt a terv, hogy idén nem egyedül jövök, hanem csatlakozik hozzám Donna is, az új kolléganőm. Egy hete pasija van. Ez nem éppen fair. Alig élt szingli életet az előző kapcsolata után. Ugrott ez a terv is, de megbirkózom vele egyedül.